Paremaks mõistmiseks, kuidas allmaabasseinid välja näevad, on tehtud lõige, mis algab Käva 2 kaevanduse põhjaosast ning liigub põhjast lõunasse kuni Viru kaevanduse põhjaosani. Lõige illustreerib hästi tekkinud allmaabasseine (joonis 2 trükinumbris). Näha on, et Käva 2 põhjaosa on kuiv, samuti kaevanduse nr 4  põhjapoolne osa. Käva 2 on põhja poolt kuiv seetõttu, et põlevkivikihind on kaldu lõunasse ning kogu vesi voolab mööda kihindipõhja lõuna suunas. Juhul kui sademeid oleks rohkem, täituks ka Käva 2 põhjaosa teatud määral veega. Kaevanduse nr 4 põhjaosa on kuiv seetõttu, et Käva 2 ja kaevanduse nr 4 vahel paikneb tõkketervik ning vee imbumine Käva 2 kaevandusest kaevandusse nr 4 võtab aega. Samas pole kaevanduse nr 4 ja Sompa kaevanduse vahel sellist olukorda tekkinud, kuna põlevkivikihindi sügavus on juba  piisavalt suur, ning Sompa kaevandus on täielikult veega täitunud.